Бер легенда буйынса, «Сент-Эндрюс» стадионын төҙөү алдынан был урында 1906 йылда сиған таборы торған һәм клуб етәкселеге төҙөлөш өсөн урындан сиғандарҙы ҡыуып сығарған. Йәнәһе, быға асыуланған сиғандар бирмингем халҡын ҡәһәрләгән, улар был стадионда йөҙ йыл дауамында еңеүгә өлгәшә алмаясаҡ тигән. Киң таралған версия буйынса, сиғандар, Англия Кубогында Бирмингем клубы бер ваҡытта ла еңә алмаясаҡ, тигәндәр. Киләһе йөҙ йыл барышында клуб футболсылары бары тик 1963 йылда ғына Англия лигаһы Кубогында еңеү яулай алған. 1980-се йылдарҙа уйынсылар, тренерҙар һәм көйәрмәндәр араһында, сиғандар ысынлап та клубҡа боҙом яһаған, тигән фекергә киләләр. Тренерҙар команданың хәлен яҡшыртыу өсөн төрлө алымдар ҡулланырға тырыша: Рой Сандерс дин әһеленә мөрәжәғәт итә һәм уйынсылар бутсаларының табанын ҡыҙыл төҫкә буятып ҡарай, ә Барри Фрай стадиондың футбол майҙанының мөйөштәрендәге ҡыҙыл флагтарға кесе ярау итеп тә ҡарай.